ฮอร์โมนส์ วัยว้าวุ่น
รายชื่อตอน > ฤดูกาลที่ 2 (2557)

| ตอนซีรีส์ที่ | ตอนซีซั่นที่ | วันที่ออกอากาศ | ชื่อตอน |
| --- | --- | --- | --- |

| - | 0 | 12 กรกฎาคม | ตอนพิเศษ |
   เบื้องหลังการถ่ายทำ ทบทวนความสัมพันธ์จากซีซั่นที่ 1 และแนะนำตัวละครใหม่บางส่วน

| 14 | 1 | 19 กรกฎาคม | รักกรุ้มกริ่ม |
ตอนเปิดตัว รวมตัวละคร เมื่อปีการศึกษาใหม่เริ่มต้น เหล่านักเรียนนาดาวบางกอกที่เติบโตขึ้นอีกหนึ่งปีก็ได้กลับมารวมตัวกันอีกครั้ง ความสัมพันธ์ที่ยังคงคลุมเครือของหลายๆ คู่ ได้มีการสานต่อพัฒนากันไป ทั้ง หมอกกับ ขวัญ ที่สนิทสนมกันมากขึ้นเรื่อยๆ ไผ่ กับ สไปรท์ ที่ต่างก็ยังไม่เคยมีใครใหม่อีกเลยตั้งแต่เลิกรากันไป สไปรท์ได้เริ่มพยายามที่จะเข้าใกล้ไผ่มากขึ้นทีละน้อย โดยที่ยังไม่รู้ว่าไผ่จะยอมเปิดใจให้สไปรท์อีกครั้งได้หรือไม่ ภู กับ เต้ย ที่กลับมาพูดคุยสนิทสนมกันอีกครั้ง และดูเหมือนว่าความสัมพันธ์ของทั้งคู่จะไปได้ดี โดยที่มี ธีร์ ซึ่งดูภายนอกเหมือนจะเป็นเพื่อนกับภูตามปกติได้แล้ว แต่ภายในใจดูจะยังมีอะไรมากกว่านั้น ส่วน ต้า ก็เปิดเทอมมาพร้อมกับการได้พบ ขนมปัง สาวน้อยน่ารักนักเรียนใหม่ น้องสาวของ ป๊อป VR Source ที่ชื่นชอบต้าจากการเป็นแฟนคลับวง See Scape ผู้จะมาทำให้หัวใจต้าเต้นแรงอีกครั้ง สาวช่างจิ้นอย่าง ดาว ก็ยังคงตกอยู่ภายใต้การควบคุมของแม่ที่เข้มงวดยิ่งกว่าเดิมหลังจากเหตุการณ์บิ๊กเม้าท์เท่น แต่นั่นก็อาจเป็นเพียงแค่จุดเริ่มต้นของความสัมพันธ์ระหว่างดาวกับแม่ เพราะเรื่องราวใหม่ๆ ที่กำลังจะเกิดขึ้นนั้น อาจทำให้ความสัมพันธ์ยิ่งเต็มไปด้วยความอัดอั้นรอวันปะทุราวกับระเบิดเวลา

| 15 | 2 | 26 กรกฎาคม | ธีร์ |
ตอนของธีร์ ในขณะที่สัมพันธ์รักระหว่าง ภู กับ เต้ย กำลังเบ่งบาน แต่กลับทำให้ ธีร์ อดีตคนรักเก่าของภูที่ผันตัวเองกลายเป็นเพื่อนสนิทต้องเจ็บปวดใจ เพราะลึกๆ แล้วเขายังรักภูอยู่ แต่สิ่งเดียวที่ธีร์ทำได้คือเก็บซ่อนความรู้สึกที่แท้จริงไว้ข้างในและยังคงทำตัวเป็นเพื่อนรักของภูต่อไป แต่ชีวิตของธีร์ก็ไม่เศร้าจนเกินไปนัก เมื่อเขาได้รู้จักกับ นน รุ่นน้องในโรงเรียนที่พักอยู่ในหอเดียวกัน ความขี้เล่นยียวนของนน ช่วยทำให้ธีร์ลืมความเศร้าไปได้บ้าง แม้ว่าภูจะเป็นแฟนกับเต้ยแล้วก็ตาม แต่เมื่อภูและธีร์ได้รับมอบหมายให้ทำรายงานร่วมกัน ทั้งสองต่างมีเวลาอยู่ด้วยกันมากขึ้น ความใกล้ชิดและการที่ภูพูดถึงเรื่องราวดีๆ ในอดีตที่ทั้งสองมีร่วมกัน ก็ดูจะทำให้ธีร์มีความหวังอยู่บ้างว่า บางทีภูอาจจะยังมีใจให้เขาอยู่จริงๆ ท่ามกลาง ความรัก ความเจ็บปวด และความหวังของธีร์ ความสัมพันธ์ของคนอื่นๆ ก็ดูจะพัฒนามากขึ้นเรื่อยๆ ทั้งคู่ของ ต้า กับ ขนมปัง คู่ของ หมอก กับ ขวัญ ส่วน สไปรท์ กับ ไผ่ นั้นก็ดูเหมือนมีความหวังมากกว่าเดิม แต่ไม่วายที่สไปรท์จะได้รู้จักกับ พอร์ช ผ่านการแนะนำของของขวัญ ซึ่งดูเหมือนว่าจะทำให้หัวใจของสไปรท์นั้นสั่นหวั่นไหวไม่น้อย

| 16 | 3 | 2 สิงหาคม | เต้ย |
ตอนของเต้ย หลังจากผ่านค่ำคืนนั้นที่บ้านของ ภู ไปอย่างเจ็บปวด แม้ความรู้สึกของ ธีร์ จะยังคงตกค้าง แต่เมื่อชีวิตภูกับธีร์ยังคงต้องอยู่ใกล้กัน ธีร์จึงต้องจัดการกับความรู้สึกของตัวเองให้ได้ โดยมี นน ที่เป็นทั้งเพื่อนคุยและเป็นแสงสว่างให้ชีวิตธีร์ไม่มืดหม่นจนเกินไป ในขณะที่ ต้า และ ขนมปัง ตกลงปลงใจเป็นแฟนกันเรียบร้อยแล้วท่ามกลางความขี้หวงน้องสาวของ ป๊อป ที่คอยตามคุมแจ และ เต้ย เองก็รับรู้ความสัมพันธ์ของต้ากับขนมปังด้วยความยินดีฉันท์เพื่อน ความสัมพันธ์ของเต้ยกับภูกำลังพัฒนาไปด้วยดีและต่างก็เริ่มผูกพันกันมากขึ้น แต่ก็ตามประสาคู่รัก ไม่วายที่ทั้งคู่จะต้องทะเลาะกันบ้างด้วยเรื่องเล็กๆ น้อย ๆ โดยที่ขณะเดียวกันนั้นเอง ครูปิ่น ครูสอนวิชาคอมพิวเตอร์ของโรงเรียนนาดาวบางกอก ผู้เป็นที่นิยมในหมู่นักเรียนสาวๆ ก็ดูมีท่าทีที่ใกล้ชิดเต้ยมากขึ้น และนำพาให้เกิดเรื่องใหญ่ที่ไม่มีใครคาดคิดว่าจะเกิดขึ้น

| 17 | 4 | 9 สิงหาคม | ดาว-ก้อย |
ตอนของดาว+ก้อย หลังจากที่ ดาว ทำสงครามประสาทไม่พูดจากับแม่ เธอยังมี ก้อย ที่ยังรับฟังปัญหาต่างๆ ของเธออยู่ จนทำให้ทั้งสองคนสนิทสนมกันเป็นพิเศษ วันหนึ่งเมื่อแก๊งโลกสวยรวมตัวกันที่ห้องนอนดาวเพื่อดูคลิปนักร้องคนโปรด ดาวเกิดคึกทำตัวเป็นนักร้องในคลิปแล้วเกิดเหตุชุลมุนจนได้หอมแก้มก้อยเหมือนที่นักร้องคู่จิ้นทำกัน ความสนิทสนมเกินกว่าเหตุของดาวก้อย ทำให้ แอล และ ดิว สมาชิกใหม่ของแก๊งโลกสวยอีกคนจับคู่นี้ให้กลายเป็นคู่จิ้น จนเกิดเป็นกระแสคู่จิ้นดาวก้อยสะพัดไปทั้งโรงเรียน หลังจากที่ เต้ย เพิ่งผ่านเหตุการณ์เลวร้ายมา ทำให้ ต้า เป็นห่วงเต้ยมากเป็นพิเศษในฐานะเพื่อน แต่สัมพันธ์ฉันเพื่อนของทั้งคู่ก็ทำให้ ภู เกิดหึงหวงเต้ยขึ้นมา เช่นเดียวกับ สไปร์ท ที่ความดังของเธอทำให้มีชายแปลกหน้ามากมายเข้ามาทักทายจน ไผ่ รู้สึกอึดอัดมากขึ้นกว่าเดิม และปริศนาที่ยังคงค้างคาใจทุกคนก็คือ วิน ที่เพิ่งปรากฏตัวเป็นครั้งแรกที่บ้าน หมอก เขาหายไปไหนมา เขากลับมาที่นี่อีกครั้งทำไม เขาจะแก้ไขความรู้สึกผิดของตัวเองที่มีต่อ ครูอ้อ และ ขวัญ อย่างไร

| 18 | 5 | 16 สิงหาคม | ภู |
ตอนของภู ความสัมพันธ์ของทุกคนเริ่มเดินทางมาถึงจุดเปลี่ยนครั้งสำคัญ ไผ่ ที่ได้ปฏิเสธการขอกลับมาคบกันอีกครั้งของ สไปรท์ ไป ก็ยังดูจะมีบางสิ่งที่ยังค้างคาและยังไม่ได้บอกเธอ ส่วน ต้า ที่ตัดสินใจว่าจะฟอร์มวง See Scape ใหม่อีกครั้ง ก็ได้รับการช่วยเหลือจาก ขนมปัง เป็นอย่างดี ส่วน หมอก ก็เริ่มพยายามหาช่องทางเข้าหา ขวัญ ให้มากขึ้น โดยมีสไปรท์เป็นสื่อกลางความรัก และมี วิน ที่คอยเฝ้ามองความสัมพันธ์นั้นอยู่ห่างๆ หลังจากที่ ภู ทะเลาะกับ เต้ย จนทำให้เผลอพลาดพลั้งไปทำให้ ธีร์ เสียใจจนขอให้ภูออกไปจากชีวิตธีร์ จิตใจที่สับสนว้าวุ่นของภูก็ได้แต่มองหาทางออก ภูพยายามจะกลับไปขอคืนดีกับเต้ย แต่ทุกอย่างกลับยิ่งแย่ลงจนทำให้ภูเคว้งคว้างและรู้สึกว่าไม่เหลือใคร ค่ำคืนนั้นเอง ที่ภูได้ล่องลอยไปจนพบกับใครคนหนึ่ง ที่จะพาภูให้หลุดไปเรียนรู้โลกใบใหม่ที่ภูไม่เคยสัมผัสและได้พบเจอมาก่อน  

| 19 | 6 | 23 สิงหาคม | วิน |
ตอนของวิน หลังเกิดเรื่องฉาวระหว่าง วิน กับ ครูอ้อ ขึ้น วินก็ถูกสั่งพักการเรียน ช่วงเวลาที่เขาหายไป ขวัญ บอกกับเพื่อนๆ ว่าเห็นเขาที่งานคอนเสิร์ต Big Mountain แต่สุดท้ายก็ไม่มีใครพบวินจริงๆ และนั่นคือครั้งสุดท้ายที่ทุกคนเห็นวิน ก่อนที่เขาจะกลับมาอีกครั้งในอีกครึ่งปีต่อมา ด้วยท่าทีที่ดูอ่อนลงราวกับเปลี่ยนเป็นคนละคน คำถามมากมายเกิดขึ้นกับผู้คนรอบด้าน วินเปลี่ยนไปจริงๆ หรือ? แล้วช่วงเวลาที่หายไป วินไปเจอกับอะไร เขาจึงกลายเป็นแบบนั้น? ที่มหานครนิวยอร์ก เมืองที่ขึ้นชื่อว่าเป็นเมืองแห่งการแสวงหา หลุดพ้น และค้นพบสิ่งใหม่ๆ วินถูกส่งมาเพื่อเริ่มต้นชีวิตใหม่และเพื่อลืมเรื่องราวเหตุการณ์อันเลวร้ายในอดีต และที่นี่เอง ที่เขาได้เจอกับ เจน เด็กสาวผมสีแดงเพลิง ผู้จะนำพาบางสิ่งเข้ามาในชีวิตวิน และจะเปลี่ยนแปลงชีวิตของเขาไปตลอดกาล  

| 20 | 7 | 30 สิงหาคม | ขวัญ |
ตอนของขวัญ ปิดเทอมสุดท้ายในชีวิตเด็กมัธยมก็กำลังจะหมดลง ในที่สุด ขวัญ ก็ตอบตกลงไปเที่ยวหัวหินในนาทีสุดท้ายตามคำชวนของ หมอก ที่บอกขวัญว่าทริปนี้เพื่อถ่ายรูปเพื่อส่งประกวด โดยมี สไปรท์ สนันสนุนอำนวยความสะดวกอย่างเต็มที่ ทริปนี้ไม่ได้มีเพียงหมอก ขวัญ สไปรท์ แต่เพื่อนๆ อย่าง วิน ต้า ไผ่ สไปรท์ เต้ย ป๊อป รวมทั้งรุ่นน้อง ขนมปัง และ ออย ก็ตอบตกลงมาด้วย บรรยากาศเปี่ยมเสน่ห์ ณ ปาร์ตี้ริมหาดส่วนตัวคอนโดหมอกที่หัวหินที่ทุกคนช่วยกันจัดอย่างตั้งใจ บวกกับฤทธิ์ของของมึนเมาทั้งหลาย ทำให้ทุกคนปลดปล่อยความสนุกกันอย่างเต็มที่ในค่ำคืนนั้นจนเกิดเรื่องราวขึ้นมากมาย แม้กระทั่งนักเรียนตัวอย่างอย่างขวัญยังปล่อยตัวเองให้ทำสิ่งที่เธอไม่เคยทำ และค่ำคืนอันพิเศษนี้เองที่ทำให้ทุกคนได้พบความจริงบางอย่างในใจของตัวเอง โดยที่ไม่รู้เลยว่าเช้าวันรุ่งขึ้น พวกเขาจะมองชีวิตและความสัมพันธ์ที่เคยมีและมีอยู่ไม่เหมือนเดิมอีกต่อไป

| 21 | 8 | 6 กันยายาน | หมอก |
ตอนของหมอก เทอม 2 ของปีการศึกษาเริ่มต้นขึ้น ดาว กับ ก้อย ยังแอบคบกันแบบลับๆ ในขณะที่ ดิว ยังคงแค้นจากเหตุการณ์ฉิ่งเปื้อนเลือด จึงไม่ยอมวางใจความสัมพันธ์ของทั้งคู่ เรื่องราวของ ภู ยังคงค้างคา จากคืนที่หนีออกจากบ้านไปจนแม่ไม่ยอมคุยด้วย ขณะเดียวกัน ธีร์ ก็เริ่มสนิทสนมกับ นน ขึ้นเรื่อยๆ ส่วน เต้ย ก็ชักจะเริ่มสังเกตถึงความผิดปกติของความรู้สึกตัวเองที่มีต่อ ต้า โดยที่ต้ายังไม่ทันได้เอะใจอะไร หลังกลับจากทริปหัวหิน หมอก ยังคงมีตะกอนในใจเกี่ยวกับท่าทีระหว่าง ขวัญ กับ วิน  แต่หมอกก็เลือกที่จะเก็บงำความรู้สึกไว้และพยายามพัฒนาความสัมพันธ์ของตัวเองกับขวัญให้ดีขึ้นเรื่อยๆ ระหว่างนั้น พ่อกับหมอกยังคงมีระยะห่างกันเหมือนเคย แต่พักหลังมานี้ พ่อดูพยายามทำดีกับหมอกจนผิดสังเกต จนวันนึงหมอกได้เห็นพ่ออยู่กับผู้หญิงแปลกหน้า หมอกเริ่มสงสัยว่าพ่ออาจจะมีคนใหม่ในชีวิตมาแทนแม่ จึงพยายามสืบให้รู้ความจริง 

| 22 | 9 | 13 กันยายน | สไปรท์ |
ตอนของสไปรท์ ความสัมพันธ์ของ สไปรท์ และ พอร์ช กำลังไปได้สวย แต่มีคนรักก็มีคนเกลียดเป็นเรื่องธรรมดา สไปรท์ตกเป็นเหยื่อข่าวเม้าท์อีกครั้ง แต่คราวนี้ถึงกับโดนหนักข้ามโรงเรียน เพราะข่าวดังที่สุดในโลกโซเชียลของเด็กม.ปลายตอนนี้ เห็นจะเป็นข่าวที่คู่รักเนตไอดอลออกมาแฉว่าต้องเลิกกันเพราะถูกสไปรท์แย่งแฟน แต่สไปรท์กลับออกตัวอย่างตลกกับทุกคนว่าคนที่ทำเรื่องเหล่านั้นมันสไปรท์ตัวปลอมต่างหาก เหตุการณ์มึนๆ ชวนสับสนขึ้นเรื่อยๆ เมื่อมีของขวัญปริศนาส่งมาหาสไปรท์ถึงที่โรงเรียน พร้อมๆกับมีหนุ่มๆแปลกหน้าค่อยๆเปิดเผยตัวว่าเป็นแฟนกับสไปรท์อีกหลายคน แถมเฟสบุคของสไปรท์ยังโดนรีพอร์ตปิดอีกต่างหาก ถึงเวลาแล้ว ที่สไปรท์ต้องสืบหาให้เจอสักทีว่าใครกันแน่ที่ทำให้เกิดเรื่องแปลกๆ พวกนี้ขึ้นพร้อมๆ กัน ด้วยการช่วยเหลือจากเพื่อนร่วมห้องอย่าง ภู และแฟน(ที่มีสิทธิ์จะเป็นถ่านไฟ)เก่าอย่าง ไผ่ ส่วน ต้า เริ่มรู้สึกได้ว่า ขนมปัง เริ่มคิดเล็กคิดน้อยในความสัมพันธ์ระหว่างพวกเขา ในขณะเดียวกับที่ ขวัญ ได้รับข่าวดีสุดๆเรื่องเรียน แต่สิ่งที่ตามมาจากข่าวดีนั้นเอง ที่กลับทำให้ หมอก รู้สึกแปลกๆ บางอย่างกับความสัมพันธ์ระหว่างขวัญ เขา และ วิน ผู้เป็นเพื่อนรักที่สุด

| 23 | 10 | 20 กันยายน | ออย |
ตอนของออย หลังเกิดเหตุสไปรท์ปลอมแพร่ระบาด ส่งผลให้ สไปรท์ ตัวจริงได้รับบาดเจ็บ เดือดร้อนไปถึง พอร์ช และ ไผ่ ชายสองคนที่ต่างก็รักเธอ จนกลายเป็นความสับสนครั้งใหญ่ในจิตใจของสไปรท์ แต่ทุกเรื่องราวไม่ได้มีแค่มุมมองเดียว ผู้คนรอบตัวสไปรท์ตัวจริงต่างโกรธแค้นและสงสัยว่าคนที่ปลอมเป็นสไปรท์จะรู้ตัวมั้ย ว่าสิ่งที่ตัวเองทำนั้น ทำให้เกิดเรื่องร้ายอะไรขึ้นบ้าง แล้วตอนนี้คนที่ปลอมเป็นสไปรท์คิดอะไรอยู่?

| 24 | 11 | 27 กันยายน | ต้า |
ตอนของต้า ของขวัญ คำหวาน บทเพลง การนัดหมาย สิ่งสำคัญที่ล้วนวนเวียนอยู่กับเทศกาลวันวาเลนไทน์ที่ใกล้จะมาถึง ในรั้วโรงเรียนนาดาวบางกอก นอกเหนือจากการเตรียมตัวขึ้นโชว์ในงานโรงเรียนของวง See Scape รุ่น 2 ในฐานะหัวหน้าวงแล้ว ต้า ผู้ไม่เคยมีแฟนมาก่อน ต้องว้าวุ่นกับวาเลนไทน์เป็นครั้งแรกในชีวิต แต่เหนือความวุ่นวายใจทั้งหมด คือคำถามที่ยังต้องสงสัย เมื่อต้าเก็บเอาคำพูดที่ หมอก และ ขนมปัง เคยพูดมาคิด จนเริ่มรู้สึกว่าหรือ เต้ย จะคิดอะไรบางอย่างกับเขา ในวันที่ความรักของเขากับขนมปังก็ยังราบรื่นดีอยู่ เตรียมพบกับช่วงวันที่ว้าวุ่นที่สุดของวัยรุ่น กับความสัมพันธ์ ต้า-เต้ย-ขนมปัง ที่ต่างก็ผลัดกันค้นหาหัวใจกันไปมา 

| 25 | 12 | 4 ตุลาคม | ไผ่ |
ตอนของไผ่ ข่าวเรื่อง ต้า กับ ขนมปัง เลิกกันกระฉ่อนไปทั่ว ต้า เต้ย ขนมปัง ต่างอยู่ในภาวะตึงเครียดน่าอึดอัด ธีร์ ก็ยังคงกลัวการเผชิญหน้ากับ นน แม้นนจะอยากเข้ามาพูดคุยกับเขาเท่าไหร่ก็ตาม หมอก กับ ขวัญ เองก็ยังมึนตึงใส่กันเพราะเรื่องของ วิน ที่ขวัญไม่สามารถบอกได้ จนทำให้หมอกรู้สึกเหมือนเป็นคนนอก ขณะที่ ไผ่  ซึ่งได้ก้าวข้ามผ่านกำแพงในใจของตัวเอง จนรู้แล้วว่า สไปรท์ สำคัญสำหรับเขามากแค่ไหน และพร้อมจะทำตามหัวใจของตัวเองโดยไม่สนใจอะไรอีกแล้ว ก็ได้สารภาพความในใจทั้งหมดกับสไปรท์ไป จนทำให้ พอร์ช รับรู้เรื่องราวระหว่างทั้งสอง และสัมผัสได้ว่าสไปรท์ไม่เหมือนเดิม ในที่สุดสไปรท์ก็ได้บอกเลิกพอร์ชเพื่อความชัดเจน ปลายทางความรักของไผ่กับสไปรท์ดูเหมือนจะเข้าใกล้ความจริงมากขึ้นเรื่อยๆ แต่ไม่มีอะไรง่ายดายในความรัก เมื่อ เฟิร์น หญิงสาวที่ไผ่เคยมีสัมพันธ์ด้วยเพียงชั่วข้ามคืน กลับเข้ามาในชีวิตไผ่อีกครั้ง พร้อมกับข่าวสุดช็อคว่า ... เธอท้อง 

| 26 | 13 | 11 ตุลาคม | ปัจฉิม |
ตอนจบซีซั่น รวมตัวละคร ขวัญ คือสายสุดท้ายที่ วิน โทรหา หลังจากที่เขาใช้ยาเสพติดเกินขนาดจนถึงขั้นหมดสติ ขวัญรีบไปหาวินที่โรงพยาบาล เมื่อความตายย่างกรายเข้ามาใกล้ชีวิตวัยรุ่นของพวกเขา ความสัมพันธ์ของวิน ขวัญ หมอก จะเป็นอย่างไรต่อไป และในวันปัจฉิม วันสุดท้ายในชีวิตนักเรียนนาดาวบางกอกของพี่ ม.6 ทุกคน ดาว และรุ่นน้อง ม.5 จัดกิจกรรม “อยากบอก...ก่อนจากกัน” ที่จะแจกหัวใจสีแดงให้พี่ ม.6 ทุกคน คนละดวง เพื่อเขียนความในใจและนำไปมอบให้กับใครก็ได้ ความในใจสุดท้ายก่อนจากกันของแต่ละคนจะเป็นอย่างไร นี่คือบันทึกการจากลาที่แสนสำคัญ การจากลาชีวิตมัธยม ... ช่วงเวลาที่พวกเขาจะต้องจดจำเอาไว้ในใจตลอดไป

| - | 14 | 18 ตุลาคม | ตอนพิเศษ : เส้นทางว้าวุ่น |
   เรื่องราวว้าวุ่นในกองถ่ายส่งท้ายซีซั่น